Fant fangeuniform fra Auschwitz til salgs på Ebay

Verdens største auksjonsnettsted fjerner 30 effekter fra annen verdenskrig fra sine sider.

En fangeuniform brukt i konsentrasjonsleiren Auschwitz er blant effektene som avisen Mail on Sunday har funnet på Ebay. PAWEL KOPCZYNSKI

3. nov. 2013 13:05 Sist oppdatert 3. november 2013

Klær brukt av fanger i konsentrasjonsleirer under annen verdenskrig er blant effektene som Ebay nå har fjernet.

Den engelske avisen Mail on Sunday har den siste uken undersøkt utvalget på verdens største auksjonsnettsted. Der har de funnet 30 effekter fra annen verdenskrig, skriver nyhetsbyrået Reuters.

Blant funnene er en komplett fangeuniform fra Auschwitz . Uniformen ble brukt av en polsk baker som omkom i konsentrasjonsleiren. Ifølge Mail on Sunday vet ikke Ebay hvor lenge varene har ligget ute for salg.

Tannbørste, sko og davidstjerner

Auschwitz-uniformen ble forsøkt solgt av Viktor Kempf, en ukrainsk mann bosatt i Canada. I fjor skal han ha solgt en mengde andre klær som kan kobles til Auschwitz. Disse skal han ha fått 18.000 dollar for (106.000 kroner).

Kempf sier han har fått kritikk for å selge effektene, men at han ønsket å vise at de fantes, samtidig som han skulle finansiere en historiebok.

På Ebay fant Mail on Sunday også et par sko og en tannbørste som skal ha tilhørt fanger i konsentrasjonsleirer.

Også armbånd med gule davidstjerner som nazistene brukte til å merke jøder som skulle henrettes, har vært til salgs på Ebay.

Ebay beklager

Privatpersoner legger selv ut ting til salgs på Ebay. I en uttalelse beklager Ebay det som har skjedd.

En talsperson for nettstedet sier salget av nazieffektene strider mot deres regler, og at de legger mye ressurser i å oppdage slike tilfeller.

Som en slags unnskyldning for det som har skjedd, donerer Ebay 25.000 pund (236.000 kroner) til veldedige formål.